**PROGRAM**

**ANALIZE ČEBELJIH PRIDELKOV ZA LETO 2025**

v skladu z Uredbo o izvajanju intervencij v sektorju čebelarskih proizvodov

iz strateškega načrta skupne kmetijske politike 2023 - 2027

(Uradni list RS, št.17/23, 58/23 in 92/24)

Ljubljana, februar 2025

**KAZALO**

[1. Uvod 3](#_Toc190688984)

[2. Cilji podintervencije 4](#_Toc190688985)

[3. Način in dinamika izvedbe ter način vzorčenja 4](#_Toc190688986)

[4. Območja, na katerih se izvede analize čebeljih pridelkov, in število analiz po statističnih regijah 4](#_Toc190688987)

[5. Vsebina analiz čebeljih pridelkov 5](#_Toc190688988)

[6. Vsebina evidence o opravljenih analizah 6](#_Toc190688989)

[7. Pogoji, ki jih morajo izpolnjevati izvajalci analiz 6](#_Toc190688990)

[8. Vsebina poročila o izvedbi 6](#_Toc190688991)

[9. Specifikacija upravičeni stroški 7](#_Toc190688992)

# Uvod

V Sloveniji se čebelarstvu posveča posebna pozornost, kar se zrcali v celostni podpori slovenskemu čebelarstvu. Od leta 2005 naprej se uspešno izvajajo triletni evropski programi ukrepov na področju čebelarstva, vzpostavljena je javna svetovalna služba v čebelarstvu, ki skrbi za ohranitev kranjske čebele, ozavešča pa tudi širšo javnosti o pomenu čebel, izvaja se rejski program za kranjsko čebelo za katerega je pristojna Priznana rejska organizacija za kranjsko čebelo, za zdravstveno varstvo čebel pa skrbi javna specialistična veterinarska služba.

Na podlagi Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike je ministrstvo skupaj s strokovnimi institucijami pripravilo Strateški načrt skupne kmetijske politike 2023 – 2027 za Slovenijo (v nadaljevanju: strateški načrt), ki je bil potrjen z Izvedbenim sklepom Komisije C(2022) 7574 z dne 28.10. 2022 o odobritvi strateškega načrta SKP za obdobje 2023–2027 za Slovenijo za podporo Unije. Uredba o izvajanju intervencij v sektorju čebelarskih proizvodov iz strateškega načrta skupne kmetijske politike 2023 – 2027 je izvedbeni akt strateškega načrta in predvideva naslednje intervencije: prenos znanja v čebelarstvu, podpora čebelarjem in čebelarskim društvom, vzreja čebeljih matic, raziskovalno delo na področju čebelarstva, promocija in raziskava trga sektorja čebelarstvo ter kakovost in varnost čebeljih pridelkov. V sklopu intervencije raziskovalno delo na področju čebelarstva se izvaja sedem podintervencij: karakterizacija čebeljih pridelkov, ugotavljanje učinkov masaže z medom, iskanje alternativnih paš in karakteristike medu v povezavi s povzročitelji medenja, razvoj in testiranje tehnologij za povečanje ekonomičnosti in trajnosti v upravljanju s čebeljimi družinami preko inovacijskih projektov, testni čebelnjaki za nadzor varoze ter izdelava in vzdrževanje aplikacije za vnos podatkov in obveščanje čebelarjev, raziskave na področju uporabe apitehničnih ukrepov in drugih načinov za zatiranje varoze ter **analiza čebeljih pridelkov**.

Med in ostali čebelji pridelki, ki se dajejo v promet, morajo biti varna in kakovostna živila. Napake, ki se naredijo v primarni proizvodnji, je v nadaljevanju težko popraviti, zato je zelo pomembna dobra čebelarska praksa.

S podintervencijo se čebelarjem omogoča ustrezna podpora prek laboratorijskih analiz medu in ostalih čebeljih pridelkov (cvetni prah, propolis, vosek), z namenom izvajanja kontrole kakovosti lastnih čebeljih pridelkov. Analiza v sistemu kontrole čebeljih pridelkov služi kot orientacija in pomoč čebelarju, ki lahko na podlagi informacije o rezultatu preiskave čebeljih pridelkov iz lastnega čebelarstva poišče strokovno pomoč v zvezi z zdravstveno ustreznostjo in ugotovljenimi ostanki zdravil in drugih škodljivih snovi v čebeljih pridelkih ter drugimi odstopanji v kakovosti čebeljih pridelkov. V okviru podintervencije se bodo financirale analize medu, propolisa, cvetnega prahu in čebeljega voska. Financiral se bo tudi razvoj računalniškega programa za senzorično ocenjevanje (vrednotenje) medu. S podintervencijo se bo spremljalo in izboljšalo kakovost in varnost čebeljih pridelkov, čebelarjem se bo svetovalo glede izboljšanja kakovosti in varnosti čebeljih pridelkov ter odpravilo morebitne napake v primarni proizvodnji.

V okviru podintervencije se bo spremljalo kakovost in varnost čebeljih pridelkov ter svetovalo čebelarjem, kako izboljšati kakovost in varnost čebeljih pridelkov.

# Cilji podintervencije

Cilji podintervencije so:

* spremljanje kakovosti in varnosti čebeljih pridelkov,
* izboljšanje kakovosti in varnosti čebeljih pridelkov,
* svetovanje čebelarjem glede izboljšanja kakovosti in varnosti čebeljih pridelkov,
* odprava napak v primarni proizvodnji.

Kazalnik podintervencije je:

* število letnih poročil.

# Način in dinamika izvedbe ter način vzorčenja

V okviru javnega naročila je potrebno:

* spremljati kakovost in varnost čebeljih pridelkov ter
* čebelarjem svetovati kako izboljšati kakovost in varnost čebeljih pridelkov.

Podintervencija se izvaja v letu 2025 od podpisa pogodbe z izvajalcem do 16. avgusta 2025.

Čebelar, ki želi analizirati čebelji pridelek, ga mora sam vzorčiti. Vsak vzorec, ki ga odda v laboratorij v analizo, mora biti v ustrezni embalaži, ustrezno čist in ustrezno označen, takšen kot ga čebelar daje v promet. Količina vzorca čebeljega pridelka, ki ga čebelar odda v analizo, bo izbrani izvajalec določil v ponudbi.

Čebelar mora vzorčiti tako, da je vzorec reprezentativen, kar pomeni da predstavlja celotno serijo medu ali čebeljega pridelka. Če je mogoče, se vzorci odvzamejo na različnih mestih celotne serije (lota), z združitvijo teh vzorcev se pripravi sestavljeni vzorec, sicer se med vzorči na sredini. Pred jemanjem vzorca se serija medu iz katerega se vzorči, temeljito ročno ali mehansko premeša, da se zagotovi homogenost vzorca.

Vosek mora biti ob oddaji vzorca pretopljen.

Ob oddaji vzorca čebelar posreduje tudi:

* osebne podatke čebelarja (ime, priimek, naslov in številka čebelnjaka),
* podatke o vzorcu (datum točenja medu, lokacijo pridelave medu, datum pridobivanja propolisa in cvetnega prahu, serija (lot) medu in čebeljih pridelkov),
* podatke o uporabi zdravil za zatiranje varoze v zadnjih treh letih pred oddajo vzorca,
* podatek o tehnologiji menjave starega satja,
* pri čebelarjih, ki dajejo v analizo vosek je potrebno posredovati podatke o tipu satja (staro satje, deviško satje, voščeni pokrovčki ali mešanci),
* izjavo o posredovanju osebnih podatkov Javno svetovalni službi v čebelarstvu za namen svetovanja in odprave morebitnih tehnoloških napak.

Ob sprejemu vzorca se zapiše datum prevzema vzorca.

Vzorec se označi s šifro in zaporedno številko.

# Območja, na katerih se izvede analize čebeljih pridelkov, in število analiz po statističnih regijah

Analize čebeljih pridelkov se morajo izvajati na celotnem območju Republike Slovenije.

Vzorci medu prvega in drugega sklopa morajo biti vsaj iz treh statističnih regij v Sloveniji, ki so opredeljene na podlagi Uredbe o standardni klasifikaciji teritorialnih enot (Uradni list RS, št. 9/07).

# Vsebina analiz čebeljih pridelkov

Pri podintervenciji analiza čebeljih pridelkov gre za pomoč čebelarju, ki lahko na podlagi informacije o rezultatu preiskave čebeljih pridelkov iz lastnega čebelarstva poišče strokovno pomoč v zvezi z zdravstveno ustreznostjo in ugotovljenimi ostanki zdravil in drugih škodljivih snovi v medu ter drugimi odstopanji v kvaliteti medu.

Izbrani izvajalec mora zagotoviti sledljivost analiz čebeljih pridelkov ter preprečiti možnost dvojnega financiranja analiz istega vzorca. Izbrani izvajalec mora lastniku vzorca zagotoviti rezultate analize z razlago.

Vsak čebelar mora zagotavljati takšen nadzor, da ni nobenega tveganja za živilo. Kljub temu pa se čebelarjem omogoči pomoč pri izboljšanju in odpravljanju pomanjkljivosti oz. neskladnosti glede označevanja čebeljih pridelkov v prometu, zagotavljanju visoke kakovosti ter varnosti čebeljih pridelkov.

Analize kakovosti in varnosti čebeljih pridelkov se bodo izvajale po sklopih. Čebelarji bodo imeli za analize na voljo tri sklope, ki bodo vsebovali različne analize.

Čebelar lahko odda samo en vzorec medu v analizo. Pri tem se odloči za enega izmed dveh sklopov analiz pri medu (prvi ali drugi sklop), do zapolnitve prostih kapacitet pri sklopu.

Pri tretjem sklopu lahko čebelar odda samo en vzorec enega izmed čebeljih pridelkov (vosek, cvetni prah ali propolis) v analizo do zapolnitve prostih kapacitet pri čebeljem pridelku.

V vzorcih medu se analizira/izvede:

* vsebnost vode,
* električno prevodnost,
* vsebnost HMF,
* pelodna analiza,
* senzorična analiza,
* ostanke akaricidov (kumafosa, timola in razpadnih produktov amitraza),
* ostanke antibiotikov.

**Prvi sklop** vsebuje kakovostne parametre po Pravilniku o medu:

* vsebnost vode,
* električna prevodnost,
* vsebnost hidroksi metil furfurala (vsebnost HMF),
* pelodna analiza,
* senzorična analiza.

**Drugi sklop** vsebuje analize na ostanke kemičnih sredstev za zatiranje varoje v medu, in sicer določanje vsebnosti kumafosa, timola in razpadnih produktov amitraza ter ostankov antibiotikov.

**Tretji sklop** vsebuje analize na ostanke kemičnih sredstev za zatiranje varoje v vzorcih čebeljih pridelkov (cvetni prah: izkopanec in osmukanec, propolis in vosek) in sicer določanje vsebnosti:

* kumafosa,
* timola ter
* razpadnih produktov amitraza.

Vsak čebelar, ki je oddal vzorec v analizo, mora prejeti rezultate analiz s komentarji, s katerimi se ga seznani o vzorcu in se mu glede morebitnih nepravilnosti tudi svetuje v zvezi z odpravo le-teh.

Izvajalec mora izvesti v :

* prvem sklopu **do največ 70 analiz vzorcev medu** na kakovostne parametre po Pravilniku o medu: vsebnost vode, električna prevodnost, vsebnost HMF, pelodna analiza, senzorična analiza;
* drugem sklopu **do največ 70 vzorcev analiz medu** na ostanke kemičnih sredstev za zatiranje varoje v medu, in sicer določanje vsebnosti kumafosa, timola ter razpadnih produktov amitraza in ostankov antibiotikov;
* tretjem sklopu **do največ 10 analiz vzorcev cvetnega prahu, do največ 5 analiz vzorcev propolisa, in do največ 45 analiz vzorcev voska** na ostanke kemičnih sredstev za zatiranje varoje v vzorcih čebeljih pridelkov (cvetni prah: izkopanec in osmukanec, propolis in vosek) in sicer določanje vsebnosti kumafosa, timola ter razpadnih produktov amitraza.

# Vsebina evidence o opravljenih analizah

Izvajalec mora voditi evidenco o opravljenih analizah, ki vsebuje:

* ime in priimek čebelarja,
* naslov čebelarja,
* registrsko številko čebelnjaka (SI številko),
* datum točenja medu, lokacijo pridelave medu in serijo (lot) medu,
* datum pridobivanja cvetnega prahu ali propolisa in serijo (lot) čebeljega pridelka,
* datum opravljene analize,
* datum pošiljanja poročila o analizi medu in čebeljih pridelkov čebelarju.

Izvajalec vodi podatke v papirni ali elektronski obliki (v excel datoteki). V papirni obliki je izvajalec dolžan hraniti spremne obrazce in poročila o analizah pet let.

# Pogoji, ki jih morajo izpolnjevati izvajalci analiz

Pogoji, ki jih morajo izpolnjevati izvajalci so:

* laboratoriji, ki opravljajo senzorične, fizikalno-kemijske in mikrobiološke analize medu in čebeljih pridelkov,
* analize medu in čebeljih pridelkov se morajo izvajati po metodi, ki je uveljavljena za med in ostale čebelje pridelkeoziroma, da je meja kvantifikacije nižja ali enaka od 10 odstotkov meje MRL. (Primer: najvišja mejna vrednost ostankov za učinkovino kumafos je 100 μg/kg medu, meja kvantifikacije mora biti nižja ali enaka 10 μg/kg medu).

# Vsebina poročila o izvedbi

Izvajalec analiz čebelarjem sproti po opravljeni analizi pošlje poročilo o analizi (rezultat analize) za posamezen vzorec medu in čebeljih pridelkov ter poročilo o senzorični (ne)ustreznosti medu ter označevanju medu. V poročilu o analizi izvajalec analiz čebelarjem zagotovi ustrezno razlago in navodila pri odstopanjih od zakonodaje, ter pojasnilo kako se v bodoče izogniti omenjenim odstopanjem.

Izvajalec pošlje rezultat analize kakovosti čebeljih pridelkov z razlago posameznemu čebelarju za njegov vzorec brezplačno.

Izvajalec mora ministrstvo in čebelarja takoj obvestiti o rezultatu analize, če ugotovi prisotnost ostankov akaricidov nad dovoljeno mejo.

Izvajalec mora ministrstvo takoj obvestiti o rezultatu analize, če ugotovi prisotnost ostankov antibiotikov.

Izvajalec pripravi poročilo, v katerem poda rezultate analiz kakovosti čebeljih pridelkov in jih statistično obdela ter za posamezen parameter napiše komentar, sklepe izvajanja in priporočila za naprej. V poročilo ne prilaga podatkov čebelarjev, temveč šifre vzorcev, zaradi varovanja osebnih podatkov. Podatke o čebelarjih ima v svojih evidencah shranjene izvajalec.

Poročilo in podatke (v elektronski obliki; v excel datoteki) mora izvajalec oddati na ministrstvo in Agencijo za kmetijske trge in razvoj podeželja (v nadaljevanju: agencija) najkasneje do 16. avgusta 2025.

Poročilo, ki vključuje rezultate celotne analize, mora biti prikazano širši javnosti pred 10. septembrom 2025. Način predstavitve (predavanje, posvet, članki, video posnetki) in termin predstavitve rezultatov analiz določi izvajalec. O načinu in terminu predstavitve izvajalec obvesti ministrstvo in agencijo do 11. avgusta 2025.

Poročilo mora biti po izvedbi pogodbenih del v skladu s pogodbenimi roki objavljeno na spletni strani izvajalca in na ta način dostopno širši javnosti oz. vsem zainteresiranim.

Izvajalec mora pri objavi rezultatov analiz in pri vseh drugih oblikah javnega predstavljanja navesti, da so doseženi rezultati nastali v okviru strateškega načrta, ki je bil financiran iz sredstev državnega proračuna in proračuna Evropske unije.

# Specifikacija upravičeni stroški

Upravičeni stroški so stroški izvedbe analiz čebeljih pridelkov, ki vsebujejo stroške dela, laboratorijskih preiskav in ostale stroške povezane z izvedbo podintervencije analiza čebeljih pridelkov. Med upravičene stroške se šteje tudi izdelava računalniškega programa (spletne aplikacije) za senzorično ocenjevanje medu in stroški povezani z namestitvijo in šolanjem uporabnika, testiranjem in vzdrževanjem programa ter ostali stroški povezani z izdelavo računalniškega programa.